Document ID: 31989D0367

31989D0367
L 165/14
SLUŽBENI LIST EUROPSKE UNIJE
ODLUKA VIJEĆA
od 29. svibnja 1989.
o osnivanju Stalnog odbora za šumarstvo
(89/367/EEZ)
VIJEĆE EUROPSKIH ZAJEDNICA,
uzimajući u obzir Ugovor kojim se osniva Europska ekonomska zajednica, a posebno njegove članke 43., 130.s i 235.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da napori Zajednice da smanji proizvodnju viška poljoprivrednih proizvoda moraju pratiti učinkovite mjere za unapređenje poljoprivrednih struktura;
budući da u tom okviru sektor šumarstva mora dati najveći doprinos stvaranju alternativnih izvora poljoprivrednih prihoda i razvoju šumskih ekoloških sustava povoljnih za poljoprivredu;
budući da su šumski izvori Zajednice izloženi mnogim opasnostima koje ugrožavaju realizaciju njihovih gospodarskih, ekoloških i društvenih funkcija;
budući da, osim toga, različite politike unutar Zajednice utječu na sektor šumarstva i na njegovu ulogu u okviru poljoprivredne strukture i politike ruralnog razvoja;
budući da su tijesna i stalna suradnja između država članica i Komisije, uključujući posebno stalnu razmjenu obavijesti između država članica o stanju i razvoju šumarstva, i različite politike Zajednice koje utječu na sektor šumarstva prikladan instrument za održanje učinkovitosti mjera u šumarstvu poduzetih u okviru poljoprivrednog ustroja i politike ruralnog razvoja;
budući da je najučinkovitiji način ostvarenja te suradnje osnivanje Stalnog odbora sastavljenog od predstavnika država članica i pod predsjedanjem predstavnika Komisije,
DONIJELO JE OVU ODLUKU:
Članak 1.
Da bi osigurao tijesnu i stalnu suradnju u sektoru šumarstva između država članica i Komisije i time podržao mjere u šumarstvu započete u sklopu politike Zajednice o poljoprivrednom ustroju i ruralnom razvoju, ovime se osniva Stalni odbor za šumarstvo, dalje u tekstu „Odbor”.
Članak 2.
1. Uzimajući u obzir politike i mjere država članica koje se odnose na šumarstvo te programe kojima su države članice obuhvaćene, ulogu sektora šumarstva u okviru politike poljoprivrednog ustroja i ruralnog razvoja te povezanost između sektora šumarstva i različitih politika Zajednice, države članice će se međusobno obavještavati, u sklopu Odbora, o stanju i razvoju u sektoru šumarstva i odgovarajućim politikama.
2. Komisija se može savjetovati s Odborom u vezi sa svakim pitanjem ili aspektom koji se odnosi na sektor šumarstva a koji je posljedica raznih politika Zajednice, na svoju inicijativu ili na zahtjev predstavnika države članice.
3. Vijeće, djelujući na prijedlog Komisije, može Odboru dodijeliti druge dužnosti povezane s mjerama Zajednice koje utječu na sektor šumarstva.
Članak 3.
Odbor je sastavljen od predstavnika država članica. Odborom predsjeda predstavnik Komisije.
Komisija Odboru osigurava usluge tajništva.
Odbor donosi svoj poslovnik.
Članak 4.
Ova je Odluka upućena državama članicama.
Sastavljeno u Bruxellesu 29. svibnja 1989.

Labels: 15
6